b'\n_START_ARTICLE_\nCarl Bar\xc3\xa2t\n_START_SECTION_\nOtro\xc5\xa1tvo\n_START_PARAGRAPH_\nCarl Bar\xc3\xa2t je bil rojen v Basingstokeu, ve\xc4\x8dino otro\xc5\xa1tva pa je pre\xc5\xbeivel v Whitchurchu. V intervjuju iz leta 2004 je Barat omenjal svoje francoske, ruske in poljske korenine. Kot otrok je \xc4\x8das izmeni\xc4\x8dno pre\xc5\xbeivljal pri svojih lo\xc4\x8denih star\xc5\xa1ih. Njegov o\xc4\x8de, biv\xc5\xa1i umetnik, je delal v tovarni oro\xc5\xbeja, mati Chrissie pa je bila \xc4\x8dlanica komune in kontrakulture ter mirovni\xc5\xa1kih skupin kot Kampanja za jedrsko razoro\xc5\xbeitev. Ima sestro Lucie, ki se pravtako ukvarja z glasbo in filmom. Leta 1996 je Bar\xc3\xa2t \xc5\xa1tudiral igralstvo na Univerzi Brunel in tam tudi spoznal Petra Dohertyja. Kmalu sta vzpostavila tesno prijateljstvo, se skupaj preselila v londonsko stanovanje in po obojestranskem neuspehu na Univerzi, ustanovila zasedbo\xc2\xa0\xc2\xbbThe Libertines\xc2\xab.\n_START_SECTION_\nThe Libertines\n_START_PARAGRAPH_\n\xc2\xbbThe Libertines\xc2\xab\xc2\xa0so svoj prvi album Up The Bracket izdali leta 2002, se isto leto pojavili na naslovnici revije NME in hitro zasloveli po Zdru\xc5\xbeenem kraljestvu. Ve\xc4\x8dji del uspeha lahko pripi\xc5\xa1emo turbulentnem prijateljstvu med Dohertyjem in Bar\xc3\xa2tom, ki je bilo nemalokrat na meji med ljubeznijo in sovra\xc5\xa1tvom. Roger Sargent, uradni fotograf skupine, je njun odnos opisal kot "prvo ljubezen in vse ljubosumje in obsesivnost, ki jo spremlja". "Med njima obstaja vez, intelektualna in duhovna, kakr\xc5\xa1ne \xc5\xa1e nisem videl ... v\xc4\x8dasih pomisli\xc5\xa1, zakaj si ne najameta sobe, zaboga?"_NEWLINE_Skupina je dosegla razmeroma velik komercialni uspeh in si med zvestimi obo\xc5\xbeevalci prislu\xc5\xbeila kultni status, njihovi koncerti so namre\xc4\x8d nemalokrat potekali kar v stanovanju Bar\xc3\xa2ta in Dohertyja. Revije NME jih je opisala kot \xe2\x80\x98\xc5\xa1kandalozne, \xc5\xa1okantne in znane po tem, da svoje obo\xc5\xbeevalce tretirajo kot \xc4\x8dlane skupine\xe2\x80\x98. Na vrhuncu slave, leta 2003, je Bar\xc3\xa2t zahteval, da od heroina zasvojeni Doherty na naslednji turneji ne nastopa in v tem \xc4\x8dasu kon\xc4\x8da s svojo zasvojenostjo. Ko je Doherty izvedel, da je skupina od\xc5\xa1la na turnejo po Japonski brez njegove vednosti, je vlomil v Bar\xc3\xa2tovo novo stanovanje in ukradel \xc5\xa1tevilne vredne predmete. Obsojen je bil na \xc5\xa1est mesecev zapora. Kazen je bila kasneje zmanj\xc5\xa1ana na 2 meseca, ob prihodu iz londonskega zapora ga je pri\xc4\x8dakal sam Bar\xc3\xa2t, spori so bili pozabljeni in skupina je nadaljevala s snemanjem drugega albuma._NEWLINE_Dohertyjeva odvisnost se je kljub Bar\xc3\xa2tovem nasprotovanju nadaljevala. Med snemanjem drugega albuma so bili zaradi pri\xc4\x8dakovanega nasilja med dvojcem, v studiu nenehno prisotni varnostniki. Pred izzidom albuma leta 2004 je njun odnos dosegel najni\xc5\xbejo to\xc4\x8dko, band je zaradi pogodbenih obveznosti koncertiral brez Dohertyja, ki tega ni sprejel najbolje. Dokon\xc4\x8dno so se raz\xc5\xa1li ob koncu leta 2004, kljub Dohertyjevim prizadevanjem za nadaljevanje skupne glasbene poti, pa nekdanji \xc4\x8dlani zasedbe naslednjih nekaj let z njim niso hoteli spregovoriti.\n_START_SECTION_\nDirty Pretty Things\n_START_PARAGRAPH_\nBar\xc3\xa2t je bil leta 2005 za nekaj \xc4\x8dasa prisiljen pomakniti glasbo na stranski tir, saj je moral na operacijo tumorja za u\xc5\xa1esom. Operacija je bila uspe\xc5\xa1na, a je zaradi nje delno gluh. Septembra istega leta je bilo objavljeno, da Bar\xc3\xa2t ustanavlja novo skupino,\xc2\xa0\xc2\xbbDirty Pretty Things\xc2\xab. Mesec kasneje so za\xc4\x8deli s snemanjem prvega albuma in ga pod imenom Waterloo to Anywhere izdali naslednje leto. Zvok skupine naj bi bil me\xc5\xa1anica med za\xc4\x8detki\xc2\xa0\xc2\xbbThe Libertines\xc2\xab, punkom in reaggaejem. Svojo prvo britansko turnejo so morali prestaviti zaradi Bar\xc3\xa2tovega vnetja trebu\xc5\xa1ne slinavke. Njihov drugi album, Romance at Short Notice, ni uspel dose\xc4\x8di visoke uvrstitve na glasbenih lestvicah in tako je band decembra 2008 tudi uradno razpadel.\n_START_SECTION_\nSolisti\xc4\x8dna kariera\n_START_PARAGRAPH_\nBar\xc3\xa2t je bil leta 2005 skupaj z Juliette Lewis obraz znamke J. Lindeberg. Leta 2008 je v filmu Telstar igral Rock\'n\'Roll pevca Genea Vincenta, kot solisti\xc4\x8dni izvajalec pa ve\xc4\x8d let koncertiral s skupino Glasvegas. Januarja 2010 je sodeloval v gledali\xc5\xa1ki igri Fool For Love. Svoj prvi solisti\xc4\x8dni album je izdal oktobra 2010, istega leta pa je iz\xc5\xa1la tudi njegova avtobiografija Threepenny Memoir: The Lives Of A Libertine, ki opisuje predvsem njegove \xc4\x8dase s skupino\xc2\xa0\xc2\xbbThe Libertines\xc2\xab.\n_START_SECTION_\nZasebno \xc5\xbeivljenje\n_START_PARAGRAPH_\nV nasprotju z Dohertyjem, Bar\xc3\xa2t ni znan po razvpitih razmerjih in razburkanem zasebnem \xc5\xbeivljenju, zato njegova zasebnost ostaja ve\xc4\x8dinoma skrivnostna. Decembra 2010 se mu je rodil prvi sin, Eli.'